**Veľké pokušenia a vnútorná námaha pri stúpaní na vrchol,**

**pomoc svätého Petra z Alcantary**

**30. kapitola Knihy života Terézie Veľkej**

**S. Dominika Alžbeta Dufferová**

**Bratislava Dom Quo Vadis**

**20.09.2017**

**Anotácia**

Terézia nevie pochopiť veľkú radosť s vnútornou spokojnosťou a zároveň utrpenie, ktoré ju sprevádza. Nie je schopná odolávať jednému, ani zabrániť druhému. V takomto rozpoložení prichádza na pomoc jej priateľka Doña Guiomar de Ulloa a privádza jej už známeho majstra duchovného života – františkána Petra z Alcantary. Ten ju upokojí a žiada od nej, aby neprestala chváliť Pána. Najväčšou skúškou na tejto zemi je zakúsiť protirečenie dobrých.

**Úvod**

Predchádzajúce kapitoly Knihy života opisovali silné milosti, na ktorých Terézia z Pánovej milosti mala účasť. Mohli sme pozorovať napätie, ktoré pritom prežívala vďaka svojim duchovným vodcom a spovedníkom, čo jej protirečili, neverili jej a nazdávali sa, že tieto veci prichádzajú od diabla pre nedostatok jej pokory. Prežívala to bolestne, s úzkosťou a pochybnosťami. 30. kapitola, ktorú predstavujeme, nám pomôže vniknúť do jej duchovného sveta, aby sme sa stali svedkami jej vnútornej skleslosti a bezútešnosti s temným pozadím depresívnych stavov a situácií bezmocnosti. Má tri hlavné časti, v prvej nájdeme intervenciu Fray Petra z Alcantary, ktorý jej rozumie „zo skúsenosti“ a prinesie jej útechu i svetlo. V druhej – najdlhšej – časti uvidíme veľmi vzácne opisy stavov, ktorými svätica prechádza a napriek svojej skľúčenosti nestráca svoj zmysel pre zdravý humor. V tretej Terézia zdôvodňuje svoj minuciózny opis udalostí na výslovnú žiadosť jej duchovného vodcu – García de Toledo. Chronologicky ide o roky 1560 – 1562, stretnutie s Petrom z Alcantary sa pravdepodobne uskutočnilo v lete roku 1560.[[1]](#footnote-1)

PRVÁ ČASŤ

V čase skúšok, tmy a opustenia Pán poslal do cesty Terézie svojho služobníka, aby jej dal potrebné svetlo a uistil ju o svojej starostlivosti. Brat Peter z Alcantary bol františkán a už za svojho pozemského života sa preslávil neobyčajnou prísnosťou voči sebe v pokání z lásky k Bohu. Objavil sa v okamihu, kedy Terézia najviac potrebovala útechu a uistenie o pravosti a božskom pôvode svojich nezvyčajných zážitkov, na ktorých jej Pán doprial účasť. Mala sa stať matkou novej spirituality pre budúce pokolenia.

**Zvláštny kríž, spojený so slasťou**

Terézia nič alebo takmer nič nezmohla voči obrovským vlnám, ktoré sa drali z jej vnútra. Mala z nich strach. Nechápala ako je možné, že veľké telesné utrpenie môže pretrvávať spolu s veľkou duchovnou slasťou. Neraz ju to zneistilo, priznáva. Neprestávala sa usilovať o odpor, ale nič tým nezmohla, len sa unavila. Snažila sa obrániť s krížom, ktorým náš Pán obránil všetkých. Vnímala celkom jasne, že jej nik nerozumel. Nikomu o tom nemohla hovoriť, iba ak spovedníkovi, lebo by ju hneď mali za málo pokornú – mierne povedané.

**Úľava prostredníctvom Pánovho svätého služobníka**

Svätica sa už raz zmienila[[2]](#footnote-2) o veľkom pokání známeho františkána, Fray Petra z Alcantary, čo bez prerušenia nosil dvadsať rokov silícium a ktorý okrem iného je autorom kníh, ktoré sa v časoch sv. Terézie hojne čítali. Pravdepodobne šlo o  dielo *Pojednávanie o modlitbe a meditácii* (Lisabon 1557-1559) a rôzne iné menšie pojednávania publikované v Lisabone v roku 1560, ako *Krátky úvod pre tých, čo začínajú slúžiť Bohu, Tri veci, ktoré má činiť ten, čo chce byť spasený, Najzbožnejšia modlitba, Prosba o zvláštnu lásku k Bohu*.[[3]](#footnote-3) Jedna Teréziina priateľka – nábožná vdova doña Guiomar de Ulloa – ako to poznamenal Gracián, ktorú autorka vychválila, sa dozvedela o pobyte chýrneho františkána. Vypýtala všetky potrebné povolenia a zabezpečila stretnutie oboch svätých, lebo dobre vedela o zármutku, ktorý doľahol na Teréziu i tom ako si všetci mysleli, že to má od diabla. Terézia píše, že Pán dal doñi Guiomar svetlo v tom, čo učení ignorovali, dokonca, že jej Pán dával účasť na milostiach, ktoré udeľoval jej samej s dôležitými upozorneniami pre jej dušu. Slovom, táto jej priateľka bez jej vedomia vybavila s provinciálom, aby k nej mohla ísť na osem dní. Tak sa stretla so svätcom a dôverne mu vyrozprávala svoje duševné rozpoloženie a nič pred ním nezatajila. Hneď vycítila, že presne vie o čom mu hovorí a že veci pozná z vlastnej skúsenosti. Poznamenáva, že vtedy ešte seba nechápala tak ako teraz, lebo ešte nemala dar rozumieť udeleným Božím milostiam a ešte menej ich niekomu vysvetliť. Spomeňme si, ako Terézia učí. Jedna milosť je dostať nejaký dar, iná pochopiť ho a ešte iná, vedieť ho zrozumiteľne opísať a vysvetliť druhým.

Pri tomto stretnutí dostala veľa svetla ohľadom videní, ktoré neboli imaginárne. Terézia si totiž dovtedy myslela, že len o telesné videnia musí dbať, a tie nikdy, ako to na viacerých miestach tvrdí, nemala. Svätý muž jej vlial veľkú istotu a ubezpečil ju o tom, že celkom istotne je to Boh a jeho Duch, ktorý v nej pôsobí. Aj on sa s ňou podelil o svoje duchovné starosti i radosti, lebo pochopil, že túžby, ktoré mávala, boli od Pána. Podľa Terézie niet väčšej slasti a radosti v tomto štádiu duchovnosti, ako keď duša naďabí na niekoho, kto jej rozumie. Ale aj opačne. Sťažuje sa, že v celom meste nenachádzala nikoho, kto by ju chápal. Na čo najviac trpela, bolo „protirečenie dobrých“[[4]](#footnote-4). Sťažuje si, že práve istá duša, ktorá bola inak svätá a od ktorej najviac závisela, tá jej robila najväčšie prieky – myslí si pokorne, že to pre jej povrchnosť a nedbalosť. Svätý rytier – ako Terézia nazýva svätého Františka de Salcedo – prehovoril s Teréziiným spovedníkom – bol ním Baltasar Alvarez i s inými, aby ju toľko netrápili, že to v tom jej duchovnom stave je prst Boží. Terézia obdivuje pokoru svätého rytiera, ktorý ju utvrdil v tom, že skutočne mala modlitbu, on sám ju prosil o modlitby, čo ju zmiatlo, ale zanechal ju vo veľkej úteche a spokojnosti, vo vedomí, že má vnútornú modlitbu a aby nepochybovala o tom, že je to Boh, ktorý v nej pôsobí. Ubezpečil ju, že o všetkom sa porozpráva s jej spovedníkom, aby mohla žiť v istote. Napriek všetkému, strach z diablovho vyčíňania v jej duši ju úplne neopustil, hoci útechu dostala. Neprestávala Bohu ďakovať ako ani svätému Jozefovi, ktorého volá otcom. Zdá sa, že sochu sv. Jozefa priniesol František de Salcedo. Sv. Terézia mala k svätému Jozefovi zvláštnu úctu, jemu zverovala svoje záležitosti a on jej vždy pomáhal a podobne aj Panna Mária.

DRUHÁ ČASŤ

Najdlhšia časť, v ktorej autorka opisuje ťažkosti, ktoré prežíva a s ktorými bojuje. Napríklad, stáva sa jej, predtým častejšie, ale aj momentálne, že obrovské duševné trápenie a bolesti sú spojené s telesnými bolesťami, pre ktoré nie je schopná nič robiť. Inokedy mávala len telesné bolesti, omnoho väčšie ako v predchádzajúcom prípade, ale nemala pritom duchovné, tak ich prežívala s radosťou a znášala ľahko. Keď sa k nim pridružili duševné bolesti, veľmi ju to tlačilo. V tých momentoch zabudne na všetky veľké milosti, ktoré jej Pán udelil. Ostáva iba spomienka, akoby sen, aby ešte viac trpela. Rozum sa pritom natoľko otupí, že začne tisícimi spôsobmi pochybovať, veriť, že to bol diabol, čo v nej pôsobí, ako ju o tom mylne ubezpečovali aj jej duchovní vodcovia.

**Falošná pokora**

Obraz, ktorý začala o sebe nadobúdať, bol negatívny. Cítila sa byť zlou a zvrhlou. Podstrkoval jej ho démon, aby ju zarmucoval a aby skúšal, či ju vovedie do zúfalstva. To, že v tom má prsty zlý, Terézia rozpoznala podľa skutočnosti, že už od začiatku pôsobil nepokoj a dezorientáciu. On je aj príčinou zhonu, neporiadku, temnoty a zármutku, sucha a zlej dispozície k modlitbe, či ku konaniu dobra. Dusí dušu a viaže telo, aby človek nemohol mať nijaký osoh z modlitby alebo skutkov, ktoré koná.

Pravá pokora poznáva svoju ničotu, neprichádza hlučne, nevyvádza človeka z miery, skôr sa cíti uveličený v pokoji a svetle. Chápe, že dostáva veľkú milosť od Pána a že pravá pokora je vecou Boha, on ju udelí, koho uzná za hodného. Bolí ju, že urazila Boha a cíti jeho milosrdenstvo. Má svetlo k tomu, aby sa zahanbila, zároveň chváli Jeho Majestát, že doteraz ju znášal.

Falošná pokora pochádza od diabla, niet v nej svetla pre nijaké dobro, človekovi sa zjavuje len spravodlivosť a aj keď nemôže stratiť vieru v milosrdenstvo, to je jej na ešte väčšiu hrôzu, lebo sa jej zdá, že je ešte väčším dlžníkom. Terézia vysvetľuje, že aj takéto skúšky povoľuje Boh, lebo z toho vždy vyvádza nejaké dobro. Podobne, ba ešte tvrdšie bol skúšaný a pokúšaný aj biblický starozákonný Jób.

**Zahrávanie s dušou ako s loptou**

Stávalo sa jej, akoby diabli si zahrávali s jej dušou a hádzali ju ako loptu. Nemohla byť paňou seba samej. Stávalo sa jej pred sviatkom *Corpus Christi* alebo počas veľkého týždňa, keď dostávala dar modlitby a veľmi sa na modlitbu tešila. Náhle sa jej rozum začal radovať z ľahkých vecí, z ktorých by sa inokedy smiala. Ale tak ju zaujali tie veci, že nebola schopná ich kontrolovať. Bezvýznamné veci, ktoré nezväzujú, ani neodväzujú, iba viažu, aby udusili dušu tak, že sa viac nedokáže vpratať do seba.

Nemožno vypovedať, čo si možno takýmto spôsobom vytrpieť. Človek hľadá pomoc a Boh dopustí, že ju nenachádza. Zostáva iba rozum a slobodná vôľa, aj to nie celkom jasné. Duša nechce uraziť Boha a dokáže to asi tak, ako človek, čo kráča dobre známym priestorom, lenže potme a pozná kde všade sú nebezpečenstvá, aby sa im ako-tak mohol vyhnúť. Zdá sa, že len zo zvyku neuráža Boha.

Viera a všetky cnosti v takomto stave akoby spali, nie sú síce stratené a duša musí pevne dúfať v to, čo má Cirkev, čo vyznáva a v čo verí, počúva to akoby z odľahlého miesta a chytá sa toho ako vládze, lebo z druhej strany je tak gniavená a ohlupovaná, že sa jej zdá, akoby len zďaleka a v hmle poznávala Boha. Jej láska je taká vlažná, že keď počúva o Ňom hovoriť, tak len verí, že je to On, lebo to Cirkev hovorí a ona Ho vlastní. Jej pamäť je akoby vymazaná, nedokáže sa rozpomenúť na to, čo s Ním prežívala a zakusovala. Ísť modliť sa, nie je nič iného než súženie alebo ostať osamote, pretože des, ktorý pociťuje, bez toho, aby vedela z čoho, je neznesiteľný. Terézii sa zdá, že je to „trocha prenesené z pekla“[[5]](#footnote-5) V istom videní jej to aj Pán dal poznať, že je to tak. Duša sa sama spaľuje a nevie kto, z ktorej strany ju spaľuje ohňom a nevie ako utiecť a s čím ho odstrániť.

Nepomáhalo jej ani čítanie o živote nejakého svätca. Čím viac čítala, tým viac sa zamotávala a na konci vedela z toho menej než na začiatku, takže sa čítania vzdala. Také čosi sa jej stalo veľakrát.

Skúšala mať s niekým rozhovor, a to je ešte horšie. Diabol totiž vloží do duše človeka takú nechuť a hnev, že sa duši zdá, akoby ju všetci chceli zjesť, že len sám Pán musí zabrániť, aby neublížila druhým a nespôsobila niečo, čím by druhí alebo ona urazila Boha.

Hľadať útechu a pomoc v spovedi bolo často spôsobom akým riešila Terézia svoj neznesiteľný stav. Spovedníci ju upokojovali, ale hovorili slová, ktoré ju zatvrdzovali a videli sa jej akoby ju hrešili s akousi horkosťou. Sami jej neskôr prezradili, ako sa zhrozili nad tým, čo jej povedali, ale že to nebolo v ich rukách hovoriť inak. Neskôr to ľutovali a mali z toho škrupule a predsavzali si, že ju zbožne potešia, ale nemohli. Terézia tvrdí, že jej nehovorili zlé slová, ktorými by urážali Boha, ale tie najnechutnejšie, ktoré by sa na spovedníka ešte dalo strpieť. Asi ju chceli umŕtvovať, myslela si Terézia, takže všetko bolo pre ňu trýzňou.

**Drobné svetlá a útechy v časoch trápenia a neistoty**

Neraz sa jej zdalo aj to, že tých spovedníkov klame a podvádza, takže šla za nimi a upovedomila ich, aby si na ňu dávali pozor, lebo by ich mohla oklamať. Jasné jej bolo iba to, že naschvál by to neurobila, ani by ich neoklamala. Jeden z nich jej raz povedal, aby to chápala ako pokušenie a aby sa s tým netrápila, veď on má dosť rozumu, aby rozlíšil, ak by ho chcela oklamať a on aby sa ňou oklamať nedal. Tieto slová ju naplnili veľkou útechou.

Niekedy, a to obyčajne vždy, keď šla na sväté prijímanie, odpočinula si. Dokonca niekedy, keď sa priblížila k sviatosti, bolo jej tak dobre i na duši i na tele, že sa až čudovala. Akoby v okamihu sa rozplynula všetka hmla a temnoty, čo ju zastierali a ukázalo sa slnko, vtedy spoznala všetku svoju hlúposť, v ktorej sa motala.

Inokedy jedno jediné slovo, ktoré jej Pán povedal, ako *Neunúvaj sa; Neboj sa* – ju razom uzdravilo, alebo keď pohliadla na videnie, akoby jej nikdy nič nebolo. Sťažovala sa Pánovi, prečo ju tak necháva trápiť sa, ako to môže dopustiť, ale pochopila, že to všetko sa jej oplatilo znášať, lebo On jej to bohato nahrádzal rôznymi omilosteniami.

Duša takýmto spôsobom vychádza ako zlato z ohnivej pece, nádherná a žiarivá, aby v sebe uvidela Pána. A tak potom všetka námaha a trápenia sa zdajú byť ničím a objaví sa túžba po nich a po utrpení, len aby Pán bol oslávený a aby sa mu takto lepšie slúžilo. Prichádza to až do takého stupňa, kedy aj pri väčších úzkostiach a prenasledovaniach človek neuráža Pána, ale sa chváli tým, že ich znáša pre Neho a jasne vníma, že to všetko slúži k jeho väčšiemu úžitku. Terézii sa však zdá, že v jej prípade to ide veľmi nedokonalým spôsobom.

Inokedy sa jej zdalo, že je zbavená myslieť na dobrú vec alebo túžiť urobiť čosi dobré. Duša i telo jej pripadá ako neužitočné a ťažké, otravné. Nemá z toho síce pokušenia, ale znechutenie bez toho, aby chápala z čoho, dušu si ničím nemôže uspokojiť. Je to pre ňu ťažké, keď sa milosť schováva. To ju príliš nebolelo, pretože takto vidieť svoju nízkosť, ju uspokojovalo.

Niekedy to s ňou nejde ani z voza, ani na voz. Ani modlitba, hoci je v samote. Chápe, že rozum a predstavivosť jej škodia, a že len vôľa je dobrá a zdá sa byť ochotnou dobro aj robiť. Ale rozum je natoľko stratený, že sa podobá rozzúrenému bláznovi, ktorého nik nedokáže zviazať a ona sama ho nedokáže zvládnuť ani po dobu jedného verím. Inokedy sa smeje a poznáva svoju biedu a pozerá sa na ňu čo robí. Akoby zázrakom nikdy nejde za zlou vecou, ale iba za indiferentnými – či treba čosi spraviť tu a tam alebo hentam. Tu Terézia ešte viac chápe, akým veľkým je dar kontemplácie, čo je to za slávu, ktorú človek vzdáva Bohu. Je to úžasné omilostenie. Vtedy Pán drží rozum – blázna domu zviazaného povrazmi. Uvažuje nad tým, čo by si pomysleli ľudia, ktorí ju považujú za dobrú, keby mohli vidieť túto jej rozorvanosť. Ľutuje svoju dušu, ktorá je v takej zlej spoločnosti. Túži ju vidieť na slobode a tak vravieva Pánovi: „Kedy, Bože môj, už uvidím svoju dušu spolu s tvojou chválou, aby sa všetky jej mohutnosti tešili z teba?“[[6]](#footnote-6). Prosí, aby jej duša už nebola viac tak roztrhaná a tvrdí, že sa jej to stalo veľakrát. Myslí, si, že to môže spôsobovať aj chabé zdravie, ktoré mala a spomína na obrovskú škodu, ktorú ľudstvu spôsobil dedičný hriech aj v telesnej oblasti.

Opisuje aj ďalší druh utrpenia. Keďže všetky knihy, ktoré čítala, hovoria o modlitbe, zdalo sa jej, že všetkému rozumela a že jej Pán už tieto milosti udelil a tak ich nečítala, ale životy svätých a tým, že ona sa v porovnaní s nimi cítila príliš malou v službe Bohu, tak si myslela, že životopisy viac osožia jej duši. Zdalo sa jej, že to by nebola pokora myslieť si, že prišla k takému stupňu modlitby. Trvalo to dovtedy, kým učenci a blažený Fray Peter z Alcantary jej nepovedali, že takto nič nedosiahne. Teraz dobre vidí, že ešte ani len nezačala slúžiť Bohu a že je samá nedokonalosť okrem túžob a milovania, lebo v tom ju Pán obdaroval, aby aspoň v niečom mu mohla slúžiť. Zdá sa jej celkom dobre a jasne, že Ho miluje, ale znechucujú ju diela a mnohé nedokonalosti, ktoré v sebe vidí.

V 18. článku vynikajúco opisuje – s určitou dávkou humoru – svoju dušu. Predstavuje ju ako hlúposť duše. Nerobí ani dobro, ani zlo, každému lezie na nervy, ani bolesť, ani sláva, ani život, ani smrť, ani slasť, ani ťažoba. Nič necíti. Zdá sa, akoby jej duša kráčala ako nejaké nič. Kráča ako osliatko, ktoré sa drží, lebo mu dávajú žrať a žerie bez toho, aby to vnímalo. A vysvetľuje, že duša v tomto stave nemá byť bez stravy istých veľkých Božích omilostení, lebo v tak úbohom živote ju nezaťažuje žiť a trávi ho indiferentne, ale nepociťuje ani hnutia ani efekty z nich, aby im mohla porozumieť.[[7]](#footnote-7)

Vo chvíli, keď Tereza píše tieto riadky, sa cíti ako nejaká plachetnica dobre napnutá s vetrom, čo rýchlo pláva bez toho, aby chápala ako. Pretože takýmto spôsobom – aj o čom v predchádzajúcom hovorí – sú obrovské efekty, takže duša sama spozoruje svoju nápravu. Jej túžby potom začnú priam vrieť a duša sa nimi nedokáže nasýtiť. Prinášajú veľké a prudké nutkania lásky o akých už predtým (v 29. kapitole, č. 8-14 a v k. 26, č. 1)[[8]](#footnote-8) hovorila a ktoré Boh udeľuje komu a ako chce. A duše, ktoré k tomuto stupňu prídu, Terézia opisuje takto: Láska neustále vrie a uvažuje o tom, čo spraví. Nevmestí sa do seba, je ako zem čo nedokáže pohltiť vodu, ktorá do nej preteká, lebo je ňou už presýtená. Tak duša je preplnená láskou, ktorú má, že je celá presýtená a túži po tom, aby aj druhí z nej pili a aby jej pomáhali chváliť Boha. Ako často jej to pripomína Samaritánku, ktorá prosila Pána o živú vodu, aby sa jej dal z nej napiť! Od detstva Terézia prosievala Pána, aby jej dal z tej živej vody: *Domine, da mihi aquam*.[[9]](#footnote-9)

Podobá sa to aj veľkému ohňu, ktorý aby nevyhasol, potrebuje stále niečo na spálenie. Také sú duše, o ktorých svätica píše. Aj s najväčším vypätím síl sa usilujú nosiť drevo, len aby ten oheň nevyhasol. Terézia by sa uspokojila hoci aj so slamou, len aby ju mohla hodiť na ten oheň – takto sa jej často stáva a niekedy sa aj smeje z toho, koľko námahy si kvôli tomu dá. Vnútorný impulz ju ženie k tomu, aby aspoň nejaké konáriky a kvetinky kládla k obrazom, aby vytvorila oratórium, miesto na modlitbu. Sú to také nepatrné veci, niekedy ju mätú. Ale Pán to prijíma lepšie ako nejaké veľké pokánie, ktoré by nebolo podľa jeho vôle. Takže, málo utrpenia majú duše, ktorým Pán udelí tento oheň lásky, lebo nemajú fyzickú silu, aby robili niečo pre Neho. A to bolí až príliš. Duša nemá síl nosiť drevo na oheň a tak sa sama spaľuje a stáva sa popolom a roztápa sa v slzách a spaľuje sa a je to obrovská muka, hoci sladká.

Nech duša, ktorá k týmto veciam prišla, vzdáva Pánovi veľkú chválu a nech jej udelí telesné sily, aby mohla konať pokánie alebo keď jej dal vzdelanie a talenty a slobodu aby o tom kázala a vyznávala a privádzala duše k Bohu. Ani nevie, ani nerozumie dobru, ktoré má, ak neskúsil čo je to nemôcť robiť nič v službe Pánovi a pritom stále veľa dostávať. Nech je požehnaný za všetko a nech mu vzdajú anjeli slávu.[[10]](#footnote-10) Týmto končí druhá časť kapitoly a nasleduje najkratšia – tretia, v ktorej zdôvodní prečo tak podrobne opisovala stavy (svojej) duše.

TRETIA ČASŤ

Terézia nadviaže dialóg s pátrom García de Toledo.[[11]](#footnote-11) Nie je si istá, či drobnosti, ktoré mu podala, sú dobré. Uspokojí sa, keď ten potvrdí, že to tak chcel a aby nič nevynechala z toho, čo sa týka jasnosti a pravdy vo všetkom, na čo sa rozpomenie. Takto to spravila a je spokojná, pretože disponuje malým časovým rozpätím a chce, aby z toho, čo napísala, bol aj úžitok.

**Použitá literatúra**

SANTA TERESA, Libro de la Vida, s. 3-414. In SANTA TERESA, *Obras Completas.* Séptima Edición preparada por Tomás Alvarez, Burgos : Editorial Monte Carmelo, 19947, 1418 s. ISBN 84-7239-282-1.

SANTA TERESA, *Obras Completas.* Séptima Edición preparada por Tomás Alvarez, Burgos : Editorial Monte Carmelo, 19947, 1418 s. ISBN 84-7239-282-1.

SANTA TERESA DE JESÚS, *Libro de la Vida.* Editión preparada por TOMAS ALVAREZ. (3.a  edición), 563 p. Burgos : Monte Carmelo, 1991. ISBN 84 7239 112 4.

|  |  |
| --- | --- |
| **Pridelené ISBN** | 978-80-568-0050-8 |
| **Čiarový KÓD EAN** | 9788056800508 |

1. Porov. SANTA TERESA DE JESÚS, *Libro de la Vida.* Editión preparada por TOMAS ALVAREZ. (3.a  edición), p. 366. [↑](#footnote-ref-1)
2. V 27. kapitole, č. 16 a n. [↑](#footnote-ref-2)
3. *Tratado de oración y meditación* (Lisboa 1557-1559); *Breve introducción para los que comienzan a servir a Dios. Tres cosas que debe hacer el que desea salvarse. Oración devotísima. Petición especial de amor de Dios.* Porov. SANTA TERESA DE JESÚS, *Libro de la Vida.* Editión preparada por TOMAS ALVAREZ. (3.a  edición), pozn. pod čiarou č.3., s. 368. [↑](#footnote-ref-3)
4. „contradicción de buenos“ kap. 30, č. 6. Porov. SANTA TERESA DE JESÚS, *Libro de la Vida.* Editión preparada por TOMAS ALVAREZ. (3.a  edición), p. 370. [↑](#footnote-ref-4)
5. SANTA TERESA DE JESÚS, *Libro de la Vida.* Editión preparada por TOMAS ALVAREZ. (3.a  edición), Kap. 30, č. 12, s. 376. [↑](#footnote-ref-5)
6. SANTA TERESA DE JESÚS, *Libro de la Vida.* Editión preparada por TOMAS ALVAREZ. (3.a  edición), Kap. 30, č. 16, s. 380. [↑](#footnote-ref-6)
7. Porov. SANTA TERESA DE JESÚS, *Libro de la Vida.* Editión preparada por TOMAS ALVAREZ. (3.a  edición), Kap. 30, č. 18, s. 381. [↑](#footnote-ref-7)
8. Hovorí o rôznom druhu nutkania lásky, ako umrieť od túžby milovať Boha, o ohni, ktorý vzplanul v jej duši a ktorý už netlie, ako predtým; duša hľadá prostriedky ako si uľaviť, ale nič nenachádza; je ako jeleň čo dychtí po prameni vôd; dostáva obrovskú silu a odvahu proti démonom, v jej očiach sú ako papierové bábky, hoci predtým z nich mala obrovský strach. [↑](#footnote-ref-8)
9. SANTA TERESA DE JESÚS, *Libro de la Vida.* Editión preparada por TOMAS ALVAREZ. (3.a  edición), Kap. 30, č. 19, s. 382. [↑](#footnote-ref-9)
10. Porov. SANTA TERESA DE JESÚS, *Libro de la Vida.* Editión preparada por TOMAS ALVAREZ. (3.a  edición), Kap. 30, č. 21, s. 383. [↑](#footnote-ref-10)
11. Pozri poznámku pod čiarou č. 50 In SANTA TERESA, Libro de la Vida, c. 30. [↑](#footnote-ref-11)